
18/2026. (VI. 29.) önkormányzati rendelete
Nagykanizsa Megyei Jogú Város Önkormányzata Városrendészet köztisztviselői jogállásának egyes kérdéseiről



[1] Nagykanizsa Megyei Jogú Város Önkormányzata Közgyűlésének célja olyan kiszámítható életpálya nyújtása, amelynek szabályai segítik a köztisztviselőket a hivatalukhoz méltó kötelességtudatos magatartás tanúsításában és biztosítják a lelkiismeretes köztisztviselői munka végzését.
[2] Nagykanizsa Megyei Jogú Város Önkormányzatának Közgyűlése az Alaptörvény 32. cikk (1) bekezdés a) pontjában meghatározott jogalkotói hatáskörében, továbbá a Magyarország helyi önkormányzatairól szóló 2011. évi CLXXXIX. törvény 42. § 1. pontjában, továbbá a Magyarország 2026. évi központi költségvetéséről szóló 2025. évi LXIX. törvény 63. § (4) bekezdésében, a közszolgálati tisztviselőkről szóló 2011. évi CXCIX. törvény 232/A. § (1) bekezdésében, a 234. § (3) - (5) bekezdésében, a 236. § (4) bekezdés b) pontjában, az (5) bekezdés c) pontjában, valamint a 237. §-ban meghatározott feladatkörében eljárva a következőket rendeli el:
1. §
A rendelet hatálya Nagykanizsa Megyei Jogú Város Önkormányzata Városrendészetén (a továbbiakban: Városrendészet) foglalkoztatott köztisztviselőkre (továbbiakban: köztisztviselők) terjed ki.
2. §
(1) A Városrendészet vezetőjének munkaköri elnevezése: rendészetvezető.
(2) A Városrendészetben működő belső szervezeti egységek (csoport) vezetőinek munkaköri elnevezése: csoportvezető.
(3) A közszolgálati tisztviselőkről szóló 2011. évi CXCIX. törvény (a továbbiakban: Kttv.) 129. §-ában és a 139. § b) pontjában szabályozott főosztályvezető-helyettesi szintnek a rendészetvezető munkakör felel meg.
(4) A Kttv. 129. §-ában és a 139. § c) pontjában szabályozott osztályvezetői szintnek a csoportvezető munkakör felel meg.
3. §
A Városrendészet köztisztviselője a Kttv. 236. § (4) bekezdés b) pontja alapján
a)	a) főosztályvezető-helyettesi szintnek megfelelő vezetői munkakör ellátása esetén alapilletménye 15 %-ának,
b)	osztályvezetői szintnek megfelelő vezetői munkakör ellátása esetén alapilletménye 10 %-ának megfelelő mértékű illetménypótlékra jogosult.
4. §
(1) A köztisztviselők részére visszatérítendő, illetve vissza nem térítendő szociális, jóléti, kulturális, egészségügyi juttatás biztosítható
a)	egyéb munkavégzéshez kapcsolódó juttatások,
b)	lakhatási, lakásépítési, -vásárlási támogatás,
c)	albérleti díj hozzájárulás,
d)	családalapítási támogatás,
e)	szociális, kulturális és sporttámogatás,
f)	illetményelőleg,
g)	tanulmányi ösztöndíj, képzési, továbbképzési, nyelvtanulási támogatás.
(2) Az éves költségvetésben a szociális és kegyeleti támogatásra létrehozott szociális keretből – a nyugállományú köztisztviselőkre is kiterjedő hatállyal – nyújtható támogatás.
(3) A Kttv. 152. § (2) bekezdésében foglalt felhatalmazás alapján a rendészetvezető az (1) és (2) bekezdésben meghatározott juttatások mértékét, feltételeit, az elbírálás és elszámolás rendjét, valamint a visszatérítés szabályait a Városrendészet egységes közszolgálati szabályzatában állapítja meg.
(4) Az (1) és (2) bekezdésben meghatározott juttatásokra fordítható tárgyévi keretösszegeket az önkormányzat éves költségvetési rendelete tartalmazza.
5. §
A köztisztviselők illetménykiegészítésre jogosultak, amelynek mértéke 2026. évben a felsőfokú iskolai végzettségű köztisztviselők esetében a köztisztviselő alapilletményének 40 %-a, az érettségi végzettségű köztisztviselők esetében a köztisztviselő alapilletményének 20 %-a.
6. §
A köztisztviselők illetményalapja a Kttv.-ben foglaltaktól eltérően 2026. évben 82 500,- Ft.
7. §
A köztisztviselők számára a Közszolgálati Tisztviselők Napja, július 1-je munkaszüneti nap. Az ezzel összefüggésben keletkező többletköltségek fedezetét az önkormányzat saját bevétele biztosítja.
8. §
Ez a rendelet 2026. szeptember 1-jén lép hatályba.


Nagykanizsa, 2026. június 25.



   Dr. Gyergyák Krisztina				Horváth Jácint
               jegyző					polgármester


A rendelet kihirdetésének napja: 2026. június 29.


								Dr. Gyergyák Krisztina
									jegyző
